वाराणसी। भारतीय स्टेट बैंक लखनऊ मंडल के नेटवर्क -3 के महाप्रबंधक अनूप कुमार पालित ने सोमवार को बैंक की मुख्य शाखा कचहरी में ग्रीन बैंकिंग सेवा का फीता काटकर उद्घाटन किया। कहा कि लेनदेन का कार्य पेपर लेस करने के लिए सभी शाखाओं में ग्रीन बैंकिंग को बढ़ावा दिया जा रहा है। ग्राहकों को अब पासबुक, चेकबुक लाने की जरूरत नहीं है। वे एटीएम कार्ड से रुपये निकाल सकते हैं। आने वाले दिनों में कृषि ऋण एवं रिटेल लोन को व्यापक स्तर पर प्रचारित एवं प्रोत्साहित किया जाएगा। ताकि ग्राहकों को आसानी से ऋण मिल सके। उपमहाप्रबंधक पीके अग्रवाल ने कहा कि ग्राहक एटीएम से रुपये निकालने में हिचकते थे। वे आसानी से ग्रीन बैंकिंग के माध्यम से रुपये निकाल सकेंगे। अतिथियों का स्वागत एजीएम डीके शर्मा और धन्यवाद ज्ञापन अजय कुमार ने किया। इस मौके पर बैंक के अधिकारी और कर्मचारी के साथ बैंक के ग्राहक मौजूद थे। होटल ताज में आयोजित निर्यातक संगोष्ठी में जीएम अनूप कुमार पालित ने सभी की समस्याएं भी सुनीं और उसे दूर करने का आश्वासन दिया। निर्यातकों ने कालीन और बनारसी वस्त्र निर्यात के बारे में विस्तार से जानकारी दी। संगोष्ठी में बनारस और आसपास जिले के निर्यातक मौजूद थे। जीएम ने सुबह एसबीआई के प्रशासनिक कार्यालय वाराणसी परिसर में पौधरोपण किया।